# Predsjednik Vlade Crne Gore Duško Marković

### Obraćanje na Novogodišnjem prijemu

### Podgorica, Vila „Gorica“, 26. decembar 2017.

Dame i gospodo,

Uvaženi prijatelji,

Zahvaljujem vam što ste i ovog decembra sa nama, na tradicionalnom Novogodišnjem prijemu, koji je uvijek prilika i da se na samom kraju godine, osvrnemo još jednom na najvažnije događaje koji su je obilježili…

Kada sam prije godinu dana stajao ovdje pred vama, imao sam jednostavniji zadatak. Nova Vlada je praktično tek preuzela mandat, što mi je davalo mogućnost da u svom obraćanju više pažnje posvetim našim planovima i projekcijama za godinu koja dolazi, nego da govorim o ispunjenim, odnosno neispunjenim obećanjima.

Ovoga puta, nemam tu, slobodno mogu reći – privilegiju, već sam u obavezi da se, koliko mi to vrijeme dozvoljava u ovakvim prije svega svečanim prilikama, osvrnem i na naše učinke i domete u prethodnih godinu dana.

Već sam više puta naglašavao da smo u 2017. ostvarili krupne iskorake na planu međunarodne afirmacije naše države. Crna Gora do juna ove godine i Crna Gora nakon sticanja punopravnog članstva u NATO savezu – nije, niti će ikada više biti ista priča. U istorijskoj ravni, pripadnost Sjevernoatlantskoj alijansi garantuje dugoročni mir, stabilnost i suverenitet crnogorskoj državi, prvi put na tako pouzdan način, garantovan od najmoćnijih sila današnjice.

Na planu daljeg ekonomskog i demokratskog razvoja našeg društva, članstvo u NATO savezu obezbjeđuje najbolje pretpostavke za ubrzan sveukupni napredak i dostizanje najviših standarda po kojima žive građani najrazvijenijih država današnjeg svijeta. Logično je, stoga, da sam ovaj događaj ocijenio kao najvažnije dostignuće naše države u 2017. godini.

Značajne rezultate ostvarili smo i u našem drugom integracionom procesu – pridruživanju Evropskoj uniji. Za nešto više od godinu dana mandata ove Vlade, otvorili smo osam pregovaračkih poglavlja i dva privremeno zatvorili.

Naš cilj je da u prvoj polovini naredne godine otvorimo i tri preostala poglavlja, da na taj način zaokružimo ovaj dio našeg pregovaračkog procesa, te da snažno krenemo u fazu zatvaranja poglavlja. Uvjeren sam da ćemo do kraja mandata ove Vlade dovesti do kraja naše pregovore sa Evropskom unijom i pripremiti Crnu Goru za punopravno članstvo. Naše strateške vanjsko-političke ciljeve, dakle, realizujemo dobrom dinamikom i na način kojim smo nesumnjivo osnažili položaj i ugled naše zemlje na međunarodnoj sceni.

U tom kontekstu, pomenuću i zvaničnu posjetu potpredsjednika Sjedinjenih Američkih Država Majka Pensa početkom avgusta, čime je snažno potvrđeno i strateško partnerstvo naše dvije zemlje.

Bila je to prva posjeta iz Vašingtona na tako visokom nivou, ujedno i nedvosmislen znak podrške svemu što je Crna Gora uradila na planu evroatlantskih integracija.

Jednako važno je i što smo tokom ove godine zavrijedili i snažno povjerenje međunarodnih finansijskih institucija, prije svega Svjetske banke i MMF-a. Sve ono što smo radili na planu fiskalne konsolidacije, rezultiralo je obnovljenim povjerenjem u našu sposobnost upravljanja ekonomijom, povećanjem našeg kreditnog rejtinga i napretkom na listama konkurentnosti. Bez stabilizacije javnih finansija, ne bi bilo moguće ostvariti realni rast naše ekonomije u prvih devet mjeseci na nivou od 4,5 posto.

Taj rezultat nas svrstava na peto mjesto u Evropi po nivou rasta ekonomije i ja to ne ističem da bih dizao rejting ni Vladi, ni premijeru.

Ja to ističem kao rezultat koji stvara osnovu za bolji život građana, što je u konačnom i glavni zadatak koji je ova Vlada preuzela i prihvatila u novembru prošle godine.

Ostvarenju tog obećanja Vlada će beskompriomisno biti posvećena i u narednoj godini. Dakle, na održanju snažnog ekonomskog rasta, za šta nam je neophodan privlačan poslovni ambijent, atraktivnost naše zemlje kao investicione destinacije, dalje strukturne reforme u cilju povećanja konkurentnosti, a sve to sa finalnim ciljem: otvaranjem novih radnih mjesta za mlade i obrazovane ljude.

Ja zaista sa realnim optimizmom gledam na naše perspektive u ostvarenju ovih ciljeva. Sve ono što smo realizovali u ovoj godini daje mi pravo na to.

Nije, naravno, sama Vlada, niti sama državna administracija podnijela teret napornog rada da prevaziđemo jedan kritičan period u kome smo se nalazili krajem prošle godine. Prilika je da zahvalim ukupnoj crnogorskoj privredi, kao i onim kompanijama, pojedincima i organizacijama koje su razumjele i podržale Vladine napore.

Posebno na podizanju rasta ekonomije, kao i na planu suzbijanja sive ekonomije i striktnog poštovanja i izvršavanja obaveza iz domena finansijske discipline.

Na tom planu, kompromisa neće biti ni u narednoj godini. Naprotiv! Pojačaćemo naše napore da država prihoduje svaki euro koji joj pripada, sa uvjerenjem da na taj način činimo i najveću uslugu upravo onim privrednim subjektima koji svoje poslovanje zasnivaju na principu urednog izvršavanja obaveza prema svojoj državi.

Prilika je takođe da konstatujem da Vladine napore nijesu svi na taj način podržali i prihvatili. Iracionalni i besmisleni bojkot Parlamenta, nedemokratski odnos prema sopstvenim političkim obavezama od strane opozicionih partija – stvarao je politički ambijent kome se Vlada nije radovala.

Ukazivali smo na tu besmislenost od samog početka, nudili dijalog kao put do prihvatljivih rješenja, da bi se evo nakon godinu dana najjači opozicioni blok vratio u Skupštinu.

Gdje ste bili – nigdje, šta ste radili – ništa!

Moja očekivanja, da budem iskren: ne znam koliko su i realna, jesu da u narednoj godini budemo svi zajedno mudriji i skloniji dijalogu i traganju za onim tačkama koje će nas približavati, a ne udaljavati. Da će naš angažman na javnoj političkoj sceni obilježavati kultura dijaloga i razmjena argumenata, a ne uvrjedljiva retorika, ostrašćenost i neuvažavanje ličnih i porodičnih vrijednosti. Posebno tu mislim na generaciju mlađih političara na opozicionoj sceni koji bi morali da razaznaju liniju koja dijeli oštar politički rječnik od nekulture i nevaspitanja!

Da svi zajedno razumijemo šanse koje nam se, kao društvu, ukazuju u 2018. godini: i na planu intenzivne evropske integracije, i na planu ubrzanog ekonomskog rasta i izvjesnih perspektiva za novim, bolje plaćenim radnim mjestima; za podizanjem ličnog standarda naših građana.

Vlada će u tom smislu dati svoj najveći mogući napor i doprinos. Nadam se da će taj zamah optimizma, koji nam je prijeko potreban i bez kojeg se jedno društvo teško i mukotrpno može kretati naprijed – biti evidentniji u narednoj godini.

Da će stizati sa više strana nego u ovoj godini.

Da će se, konačno, svi akteri političkog i društvenog života u Crnoj Gori na odgovoran i posvećen način odnositi prema važnim izbornim procesima koji nas čekaju u prvoj polovini naredne godine, kako bi demokratska volja građana bila jasno saopštena i opšte prihvaćena.

Na kraju, dozvolite da posebno pozdravim moje drage goste na Novogodišnjem koktelu – naše hrabre vatrogasce i spasioce, koji su ljetos, rizikujući i sopstvene živote, širom Crne Gore činili podvige u borbi sa vatrenom stihijom. Molim vas da ih svi zajedno pozdravimo!

Dame i gospodo,

Uvaženi prijatelji,

Sa takvim očekivanjima, dozvolite na kraju da svima vama, kao i svim građanima Crne Gore, poželim srećnu i uspješnu Novu 2018. godinu i da predstojeće praznike provedemo u duhu radosti i tolerancije…

Srećno i živjeli!